Valke vat meer as R50 miljoen se bates by oudburgemeester, amptenare | Maroela Media
Argieffoto van Zandile Gumede, voormalige burgemeester van die eThekwini-munisipaliteit (Foto: Nqobile Mbonambi/ ANA)
'n Lamborghini, 'n Porsche en Jaguars was maar net van die bates waarop die Nasionale Vervolgingsgesag (NVG) se batebeslagleggingseenheid Donderdag by eiendomme van onder andere Durban se voormalige burgemeester beslag gelê het.
Die eenheid, in samewerking met verskeie ander agentskappe, het in 'n rits klopjagte toegeslaan op verskeie eiendomme. Verskeie daarvan behoort aan voormalige eThekwini-burgemeester, Zandile Gumede.
'n Lasbrief vir die beslagleggings is by Gumede se huis in Inanda op haar beteken. Valke-woordvoerder Hangwani Mulaudzi het gesê Gumede moes onder meer aandui waar van die bates is waarop die Valke nog nie beslag gelê het nie. "Wanneer dít alles gedoen is, word die meeste van die items gestoor. Sy het nog die geleentheid om die hof te nader as sy [die optrede] wil teenstaan," het hy gesê.
Gumede se regspan was teenwoordig toe die lasbrief op haar beteken is. Die Valke, vergesel deur die balju, is aanvanklik na Gumede se huis in Umhlanga. Daar het hulle agtergekom die huis word al sedert Julie vanjaar verhuur. Die verhuring is 'n oortreding van Gumede se borgtogvoorwaardes, omdat die huis in haar vroeëre aansoek om borgtog as haar permanente woning aangedui word.
Mulaudzi het gesê dié kwessie geniet prioriteit.
Gumede se eiendomme was onder tientalle waarop sedert vroegoggend toegeslaan is. Daar is tot dusver beslag gelê op gesamentlike bates van meer as R50 miljoen.
"Bates sluit in vaste bates in Zimbali en Umhlanga Rocks, luukse voertuie – waaronder 'n Lamborghini, 'n Porsche en Jaguars – bates wat in trusts en maatskappye versteek is, asook kontant in bankrekeninge," het Natasha Kara, woordvoerder van die NVG in KwaZulu-Natal, gesê.
Gumede, raadslid Mondli Mthembu en sakeman Craig Poonan het in Mei vanjaar in die Durbanse handelshof verskyn vir die beweerde rolle wat hulle in tenderbedrog gespeel het. Die saak hou verband met 'n vasteafvalkontrak van meer as R200 miljoen vir die stad. Die kwessie dateer uit 2016.
Die drie is daarna op borgtog van R50 000 elk vrygelaat. Hulle het in die hof verskyn twee weke nadat nog nege beskuldigdes – sommige van hulle maatskappyverteenwoordigers – in dieselfde hof vir hulle vermeende betrokkenheid by dieselfde tender verskyn het. Die groep verskyn almal weer in Januarie in die hof.
Hulle word aangekla van onder meer bedrog, oortreding van die Wet op Munisipale Finansiële Bestuur, asook oortredings van die Wet op Georganiseerde Misdaad.
Gumede en Mthembu word ook daarvan aangekla dat hulle 'n onwettige byeenkoms in April aangehits het. Hulle ondersteuners het toe die afdanking van stadsbestuurder Sipho Nzuza geëis.